IFEC ตั้งผู้สอบบัญชี-กรรมการครบก่อนเส้นตาย 30 เม.ย. จ่อหลุด “เข้าข่ายถูกเพิกถอน”
IFEC ตั้ง "เอ.เอ็ม.ที. แอสโซซิเอท" ผู้สอบบัญชี- "อดุล ขาวละออ" กรรมการครบก่อนเส้นตาย 30 เม.ย. จ่อหลุด "เข้าข่ายถูกเพิกถอน"
IFEC ตั้ง "เอ.เอ็ม.ที. แอสโซซิเอท" ผู้สอบบัญชี- "อดุล ขาวละออ" กรรมการครบก่อนเส้นตาย 30 เม.ย. จ่อหลุด "เข้าข่ายถูกเพิกถอน"
21 เม.ย. 2563

บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ระบุว่า มติที่ประชุมคณะกรรมการบริษัทครั้งที่ 1/2563 ที่มีขึ้นในวันที่ 20 เมษายน 2563 ต่อตลาดหลักทรัพย์แห่งประเทศไทย ประกาศให้นายชัยยุทธ อังศุวิทยา ผู้สอบบัญชีรับอนุญาตทะเบียนเลขที่ 3885 และ/หรือ นางณัฐสรัคร์ สโรชนันท์จีน ผู้สอบบัญชีรับอนุญาตทะเบียนเลขที่ 4563 และ/หรือ นางสาวดรณี สมกำเนิด ผู้สอบบัญชีรับ อนุญาตทะเบียนเลขที่ 5007 และ/หรือ นางสาวจารุณี น่วมแม่ ผู้สอบบัญชีรับอนุญาตทะเบียนเลขที่ 5996 และ/หรือ นายศิรเมศร์ อัครโชติกุลนันท์ ผู้สอบบัญชีรับอนุญาตทะเบียนเลขที่ 11821 แห่งบริษัท เอ.เอ็ม.ที. แอสโซซิเอท จำกัด เป็นผู้สอบบัญชีของบริษัทและบริษัทย่อยสำหรับรอบระยะเวลาบัญชีปี 2560 ถึงปี 2563 และกำหนดค่าตอบแทนของผู้สอบบัญชีปี 2560 ถึงปี 2653 (รวม 4 ปี) รวมเป็นจำนวนเงิน 48,300,000 บาท
โดยที่ผ่านมาบริษัทเร่งดำเนินการอย่างเต็มที่ในการสรรหาทีมผู้สอบบัญชีที่มีศักยภาพและได้รับการรับรองจากตลาดหลักทรัพย์แห่งประเทศไทยเข้ามาร่วมงาน การที่บริษัทสามารถจัดหาผู้สอบบัญชีได้ภายในกำหนดวันที่ 30 เมษายน 2563 จะส่งผลให้บริษัทหลุดพ้นจากสถานะการเข้าข่ายพิจารณาเพิกถอนหุ้นสามัญของบริษัทจากการเป็นหลักทรัพย์จดทะเบียน
พร้อมทั้งที่ประชุมคณะกรรมการยังมีมติแต่งตั้ง นายอดุล ขาวละออ เข้าดำรงตำแหน่งกรรมการบริษัท, กรรมการอิสระ และกรรมการตรวจสอบแทนกรรมการท่านเดิมที่ลาออกไป โดยให้มีผลนับตั้งแต่วันที่ 20 เมษายน 2563 เป็นต้นไป
ทั้งนี้มติทั้งสองข้างต้นจะถูกนำรวม ไปเสนอต่อที่ประชุมสามัญผู้ถือหุ้นของบริษัทประจำปี 2563 ด้วย หากแต่สถานการณ์โรคระบาดโควิด-19 ที่ระบาดอย่างกว้างขวางในปัจจุบัน ทำให้บริษัทยังไม่สามารถจัดการประชุมฯได้ตามกำหนดเวลา ที่ประชุมคณะกรรมการบริษัทจึงจะพิจารณากำหนดวันประชุม วาระการประชุมสามัญผู้ถือหุ้น และกำหนดวันปิดสมุดทะเบียนผู้ถือหุ้น ประจำปี 2563 ที่เหมาะสมใหม่ เมื่อสถานการณ์ของโรคระบาด ในประเทศเริ่มคลี่คลายลงและสมควรต่อการจัดประชุมสามัญผู้ถือหุ้นแล้ว ซึ่งทางบริษัทจะรายงานให้ผู้ถือหุ้นทราบต่อไป
ขณะที่ตลาดหลักทรัพย์แห่งประเทศไทย (ตลท.) แจ้งว่า ตลท.ปลดเครื่องหมาย NP และขึ้นเครื่องหมาย NR หุ้น IFEC รอบเช้าวันนี้ หลัง IFEC แต่งตั้งกรรมการตรวจสอบได้ครบถ้วนตามที่ตลาดหลักทรัพย์ฯ กำหนด  อย่างไรก็ตามยังคงขึ้นเครื่องหมาย NP กรณีผู้สอบบัญชีไม่แสดงความเห็นต่องบการเงินปี 2559
อนึ่งก่อนหน้านี้ ตลท. ได้ประกาศให้ IFEC เข้าข่ายอาจถูกเพิกถอนกรณีบริษัทไม่นำส่งงบการเงินภายในกำหนด บัดนี้ใกล้ครบกำหนดเวลาแก้ไขเหตุเพิกถอน โดยบริษัทจะต้องแต่งตั้งผู้สอบบัญชีประจำปี 2560 ถึงปี 2562 ภายในวันที่ 30 เมษายน 2563